കൊവിഡ്: കാഷ്വല് ലീവ് ഏഴാക്കി തിരുവനന്തപുരം: സര്ക്കാര്, അര്ദ്ധസര്ക്കാര്, പൊതുമേഖല, സ്വയംഭരണ സ്ഥാപനങ്ങളിലെ ജീവനക്കാരുടെ കൊവിഡ് ക്വാറന്റൈന് പ്രത്യേക കാഷ്വല് ലീവ് ആകസ്മിക അവധി ഏഴു ദിവസമാക്കി കുറച്ച് സര്ക്കാര് ഉത്തരവിറക്കി. കൊവിഡ് പോസിറ്റീവ് ആയവരും പ്രാഥമിക സമ്ബര്ക്ക പട്ടികയിലുള്ളവരും പൊതുഅവധികള് ഉള്പ്പെടെ ഏഴു ദിവസം കഴിഞ്ഞ് നെഗറ്റീവായാല് ഓഫീസില് ഹാജരാകണം. ആരോഗ്യവകുപ്പിന്റെയോ തദ്ദേശസ്വയംഭരണ വകുപ്പിന്റെയോ സാക്ഷ്യപത്രത്തിന്റെ അടിസ്ഥാനത്തില് പ്രത്യേക കാഷ്വല് ലീവ് അനുവദിക്കും. പ്രാഥമിക സമ്ബര്ക്കപ്പട്ടികയില് വന്ന ജീവനക്കാരന് മൂന്നു മാസത്തിനിടയില് കൊവിഡ്മുക്തനായെങ്കില് ക്വാറന്റൈനില് പോകേണ്ടതില്ല. ഇവര് കൊവിഡ് നിര്ദ്ദേശങ്ങള് പാലിച്ച് ഓഫീസില് ഹാജരാകണം. രോഗലക്ഷണം കണ്ടാല് ചികിത്സതേടണം. ആശുപത്രിയില് ചികിത്സ തേടേണ്ടിവരുന്നവര്ക്ക് ആശുപത്രി രേഖകളുടെ അടിസ്ഥാനത്തില് പ്രത്യേക കാഷ്വല് ലീവ് അനുവദിക്കും. ഈ സംവിധാനം ദുരുപയോഗം ചെയ്താല് കര്ശന നടപടി സ്വീകരിക്കും. കൊവിഡ് വ്യാപനത്തിന്റെ തുടക്കത്തില് സര്ക്കാര് ജീവനക്കാര് കൊവിഡ് നെഗറ്റീവ് ആകുന്നത് വരെ അവധി നല്കിയിരുന്നു. രോഗിയുമായി സമ്ബര്ക്കമുണ്ടായാല് ഏഴു ദിവസത്തെ ക്വാറന്റൈനും അനുവദിച്ചിരുന്നു. പിന്നീട് കൊവിഡ് ബാധിതര്ക്ക് അവധി രണ്ടാഴ്ചയായും തുടര്ന്ന് പത്തു ദിവസമായും കുറച്ചു.